Motorvej E45 var kortvarigt spærret i nordgående retning natten til tirsdag efter et sammenstød syd for Hobro. Her kørte en personbil klokken 02.45 op i bagenden på en forankørende lastbil. - De to personer i personbilen blev kørt på skadestuen med lettere knubs, siger vagtchef Per Jørgensen fra Nordjyllands Politi. Personbilen kom efter færdselsuheldet til at holde på tværs på motorvejen, og derfor blev E45 spærret i nordgående retning lige syd for Hobro, mens oprydningsarbejdet stod på. Vejen blev ryddet forholdsvis hurtigt, og tidspunktet taget i betragtning skabte uheldet ikke de store udfordringer for den øvrige trafik. Politiet ved endnu ikke, hvad der forårsagede sammenstødet. Vagtchefen fortæller, at flere patruljer i løbet af natten har meldt om glat føre på de nordjyske veje, men det er altså uvist, hvorfor personbilen kørte op i bagenden på lastbilen.

Referat:
To personer pådragede sig mindre skader, da en personbil natten til tirsdag kørte op i bagenden på en lastbil på motorvej E45.